# ტვინების ბრძოლა

# რეგიონული პირველობა

## 2022-2023 წლის გაზაფხულის სეზონი

### U5 (III, IV, V კლასები)

1. 5-ქულიანი შეკითხვა

ერთ **ფრანგულ** სახელმძღვანელოში **ინგლისური ანბანის** ასოებს აქვთ ცნობილი **შენობებისა** და **ღირსშესანიშნაობების** ფორმა. დაასახელეთ **პარიზში** მდებარე შენობა, რომლის ფორმაც აქვს ინგლისური ანბანის **პირველ** ასოს.

**პასუხი: ეიფელის კოშკი**

კომენტარი: შეკითხვის ტექსტში ნახსენები იყო ფრანგული სახელმძღვანელო, თქვენ კი უნდა გამოგეცნოთ პარიზში მდებარე ყველაზე ცნობილი ღირსშესანიშნაობა. ეიფელის კოშკი მართლაც წააგავს ინგლისურ ასო A-ს.

2. 6-ქულიანი შეკითხვა

*[იაპონური სიტყვები წაიკითხეთ ნელა და გარკვევით]*

იაპონური გამოთქმა „კიტო კატსუ“ ნიშნავს **უეჭველ გამარჯვებას**. სწორედ ამიტომ, იაპონელ მოსწავლეებს **გამოცდებზე** დააქვთ ხოლმე ცნობილი **შოკოლადი**. ეს **შოკოლადი** საქართველოს მაღაზიებშიც იყიდება. დაასახელეთ ეს **შოკოლადი**.

**პასუხი: კიტ კეტი**

კომენტარი: “კიტო კატსუ” ნიშნავს უეჭველ გამარჯვებას და ჟღერადობით წააგავს ცნობილ შოკოლადს - კიტ კეტს. სწორედ ამიტომ, მოსწავლეებს თან დააქვთ კიტ კეტის შოკოლადი და სჯერათ, რომ ეს წარმატების მიღწევაში დაეხმარებათ.

3. 7-ქულიანი შეკითხვა

ერთ სერიალში პერსონაჟი ამზადებს სპაგეტის. იგი ვერ ახერხებს სპაგეტის **რამდენიმე ღერის** ერთდროულად **გადატეხვას**, რის შემდეგაც თავის მეგობარს ეუბნებს **ფრაზას**. ეს ფრაზა ერთი **ევროპული** ქვეყნის **დევიზია** და ამავე ქვეყნის **გერბზეც** არის გამოსახული. დაასახელეთ ეს **ფრაზა** ორი სიტყვით.

**პასუხი: ძალა ერთობაშია**

კომენტარი:სულხან-საბას ცნობილი იგავის მსგავსად, სადაც პერსონაჟი ისრების კონას ვერ ტეხს, სერიალის პერსონაჟი ვერ მოერევა სპაგეტის ღერებს. ამით იგი უხსნის მეგობარს, რომ ვინც ერთად დგას, მათი დამარცხება რთულია, შესაბამისად, ძალა ერთობაშია. “ძალა ერთობაშია” საქართველოს დევიზია და ჩვენს გერბზეც არის გამოსახული.

4. 5-ქულიანი შეკითხვა

[დასარიგებელი მასალა

]

თქვენ წინაშეა **არაბული** ასოებით დაწერილი სიტყვა “**იქსი**”. იქსს ძველი ბერძნები **აქლემ-ლეოპარდს** ეძახდნენ, რადგან **გარეგნულად** ამსგავსებდნენ აქლემს, **ფერებით** კი - ლეოპარდს. თქვენთვის ერთ-ერთი ყველაზე ცნობილი იქსის სახელია **ჟოზე.** დაასახელეთ იქსი.

**პასუხი: ჟირაფი**

კომენტარი: ჟირაფი სიმაღლითა და გარეგნობით აქლემს ჰგავს, ფერები კი ლეოპარდისა აქვს. მასალაზე გამოსახული იყო სიტყვა “ჟირაფი” არაბულად, რომელიც დიზაინერმა დაწერა ისე, რომ ვიზუალურადაც ჟირაფის სილუეტს დამსგავსებოდა. ჟირაფი ჟოზე ცნობილი პერსონაჟია.

5. 6-ქულიანი შეკითხვა

“ტომ სოიერის თავგადასავლის” პირველ თავში დეიდა პოლი მას შემდეგ იწყებს ტომის **ძებნას**, რაც **იქსს** ზედიზედ **ორჯერ** ვერ მიიღებს. **იქსი** დღევანდელ თამაშში უკვე **ოთხჯერ მაინც** მოისმინეთ. დაწერეთ **იქსი** ფურცელზე.

**პასუხი: პასუხი**  
კომენტარი: ტომ! - პასუხი არ არის! ტომ! - პასუხი არ არის! შემდეგ კი დეიდა პოლი ბიჭის ძებნას იწყებს. წინა ოთხ შეკითხვაზე თქვენ უკვე მოისმინეთ ოთხი პასუხი.

6. 7-ქულიანი შეკითხვა

ფილმში “**კარატისტი ბიჭუნა**”, როცა მთავარ გმირს ეკითხებიან თუ რა **იქსი** აქვს, იგი პასუხობს, რომ **მაღაზიაში** ოთხ დოლარად **იყიდა**. ზოგ დისციპლინაში **იქსი** არის **თეთრი, მწვანე, შავი** და ა.შ. დაასახელეთ **იქსი** ერთი სიტყვით.

**პასუხი: ქამარი**

კომენტარი: ბიჭი ვერ ხვდება, რომ საუბარია კარატეს ქამარზე და მისი შარვლის ქამარზე საუბრობს. სპორტის სხვადასხვა დისციპლინაში თეთრი, მწვანე, შავი და ბევრი სხვა ფერის ქამარი გამოიყენება.

7. 5-ქულიანი შეკითხვა

ერთ წიგნში მთავარი გმირი **გახვრეტს ასტრონავტის კოსტუმს**, **ხელთათმანებიდან** გამოუშვებს **ჰაერს** და **აფრინდება**. ამ მომენტში ის საკუთარ თავს ადარებს ერთ **შურისმაძიებელს**. დაასახელეთ ეს შურისმაძიებელი.

**პასუხი: რკინის კაცი**

**ჩათვლა: ტონი სტარკი**  
კომენტარი: დაახლოებით ასე დაფრინავს ტონი სტარკიც.

8. 6-ქულიანი შეკითხვა

*[კაპიტნების რაუნდი. კაპიტანმა უნდა დაასახელოს ერთი მოაზროვნე, რომელიც დარჩება სათამაშოდ. დანარჩენი წევრები უნდა გავიდნენ დარბაზის გარეთ.]*

ერთი მეცნიერი ნადირობისას თავზე იფარებდა **იქსს**, რათა ვინმეს მისთვის შემთხვევით არ ესროლა. მისმა მეგობარმა იხუმრა, რომ მასზე მხოლოდ **მგელი** თუ **ინადირებდა**. **იქსისგან** წარმოდგება ცნობილი **ზღაპრის პერსონაჟის** სახელი. დაასახელეთ **იქსი** ორი სიტყვით.

**პასუხი: წითელი ქუდი**

კომენტარი: მეცნიერი მკვეთრად გამორჩეულ წითელ ქუდს ატარებდა, რათა მისთვის შეცდომით არ ესროლათ. ხუმრობის მიხედვით, მასზე მხოლოდ წითელქუდას მტერი, მგელი თუ ინადირებდა.

9. 7-ქულიანი შეკითხვა  
**ლიტერატურის** მოყვარული პიროვნება ხუმრობდა, რომ **ლონდონში** მდებარე **კინგს ქროსის სადგურს** ათი ქულიდან დაუწერდა **თითქმის ათს**. არ გთხოვთ იმ რიცხვის დასახელებას, რომელიც შევცვალეთ სიტყვებით “**თითქმის ათი**”. დაასახელეთ **სკოლა**, რომელში მოხვედრაც **კინგს ქროსის** სადგურის გავლითაა შესაძლებელი.

**პასუხი: ჰოგვორტსი**  
კომენტარი: ლიტერატურის მოყვარულმა პიროვნებამ იხუმრა, რომ კინგს ქროსის სადგურს დაუწერდა ცხრასა და სამ მეოთხედს. სწორედ კინგს ქროსის პლატფორმა ნომერ ცხრა და სამ მეოთხედზე მდებარეობს ბაქანი, რომელსაც ჯადოქრები მიჰყავს ჰოგვორტსში.

10. 5-ქულიანი შეკითხვა

დღეს ჩვენ ბევრნაირი იქსის **დალევა** შეგვიძლია. თუმცა, თავდაპირველად, იქსის რეცეპტი მოიცავდა სამ ინგრედიენტს: მინერალურ **წყალს**, **ლიმონის წვენს** და **შაქარს**. სწორედ ამით აიხსნება **სიტყვა “იქსის”** წარმოშობაც. დაასახელეთ იქსი ერთი სიტყვით.

**პასუხი: ლიმონათი**  
კომენტარი: თავდაპირველად, ლიმონათი მხოლოდ ლიმონის გემოთი გვხვდებოდა. შეკითხვაში ნახსენები იყო ლიმონი, კითხვის ნომერი კი იყო ათი.

11. 6-ქულიანი შეკითხვა  
ერთ საფეხბურთო მატჩის მსვლელობისას კომენტატორმა აღნიშნა, რომ ერთ გუნდს **შავი**, ხოლო მეორეს - **თეთრი** ფორმები ეცვათ. მეორე კომენტატორმა დაპირისპირება **იქსის** თამაშს შეადარა. არაბებმა **იქსი** ევროპაში **შატრანჯის** სახელით გაავრცელეს. დაასახელეთ **იქსი.**

**პასუხი: ჭადრაკი**

კომენტარი: ნაპოლისა და აინტრახტის დაპირისპირებისას კლუბებს შავი და თეთრი ფორმები ეცვათ. კომენტატორმა მატჩი ჭადრაკის თამაშს შეადარა, სადაც მხარეები თეთრი და შავი ფიგურებით თამაშობენ. ჭადრაკი ევროპაში არაბებმა შემოიტანეს შატრანჯის სახელით.

12. 7-ქულიანი შეკითხვა  
წიგნში “ტომ სოიერის თავგადასავალი”, **კუნძულზე** საცხოვრებლად გაქცეული ტომი, ჰეკი და ჯო ქვიშაში ხშირად აგროვებენ კაკლის ზომის **იქსებს,** რომლებსაც **საკვებად იყენებენ**. დაასახელეთ **იქსი** ორი სიტყვით, რომლებიც **ერთსა და იმავე ასოზე** იწყება.

**პასუხი: კუს კვერცხი**  
კომენტარი: ტომი, ჰეკი და ჯო საჭმელად კუს კვერცხებს იყენებენ.

13. 5-ქულიანი შეკითხვა

ერთი პერსონაჟი ამბობს, რომ იგი იმდენად **მოუთმენელია**, **მწვანე** **იქსებს** არასდროს ყიდულობს. **იქსის** ქერქი **მულტფილმებში** ხშირად ხდება ხოლმე პერსონაჟების **წაქცევის** მიზეზი. დაასახელეთ **იქსი**

**პასუხი: ბანანი**

კომენტარი: პერსონაჟი, ამბობს, რომ იგი იმდენად მოუთმენელია, მწვანე, დაუმწიფებელ ბანანებს არასდროს ყიდულობს, რადგან ეზარება ლოდინი, თუ როდის დამწიფდებიან ისინი. ანიმაციებში პერსონაჟები ხშირად ბანანის ქერქზე სრიალდებიან.

14. 6-ქულიანი შეკითხვა

შრეკი საკუთარ თავს ერთ **ბოსტნეულს** ადარებს და ამბობს, ამ **ბოსტნეულივით მრავალშრიანია**. ვირმა აღნიშნა, რომ ამ **ბოსტნეულის** მსგავსად, შრეკიც **ხალხს ატირებს**. დაასახელეთ ეს **ბოსტნეული**.

**პასუხი: ხახვი**

კომენტარი: ხახვი მრავალშრიანი ბოსტნეულია, რომლის დაჭრაც ხალხს ატირებს.

15. 7-ქულიანი შეკითხვა  
**ბევრი** მონეტის ერთად **ტარება** რომ გაადვილებულიყო, ზოგ ქვეყანაში მონეტები იყო [**გამოტოვებულია ერთი სიტყვა**]. ერთ იგავში მღებავი შეამჩნევს, რომ **ნავი** არის [**გამოტოვებულია ერთი სიტყვა**] და **ნავის** პატრონს **ჩაძირვისგან** იხსნის. დაწერეთ **გამოტოვებული ერთი სიტყვა**.

**პასუხი: გახვრეტილი**  
კომენტარი: მონეტების ერთად ტარება უფრო იოლია მაშინ, როცა მონეტები ძაფზეა აცმული. ამისთვის კი მონეტები იყო გახვრეტილი. ცნობილ იგავში ნავის შესაღებავად დაქირავებული მღებავი შეატყობს, რომ ნავი ერთ ადგილას გახვრეტილია და ამ ნახვრეტს ამოავსებს, რისი წყალობითაც ნავის პატრონს შემდგომი ჩაძირვისგან იხსნის.